XXXIX.  Ecclesiae Sancti Piati Sicliniensis protectionem susipit, bonaque ac privilegia confirmat.   (Laterani, Mart. 26.) [BUZELINI,  Gallo-Flandria,  297.]
Author: Clemens III
Date:  [ alias Ancoisne]

CLEMENS episcopus, servus servorum Dei, dilectis filiis praeposito Sancti Piati Sicliniensis, ejusque fratribus tam praesentibus quam futuris canonice substituendis, in perpetuum.

Effectum justa postulantibus indulgere et vigor aequitatis, et ordo exigit rationis, praesertim quando petentium voluntatem et pietas adjuvat, et ratio non relinquit. Eapropter, dilecti in Domino filii, vestris justis postulationibus clementer annuimus, et praefatam ecclesiam, in qua divino mancipati estis obsequio, sub beati Petri et nostra protectione suscipimus, et praesentis scripti patrocinio communimus. Statuentes, ut quascunque possessiones, quaecunque bona eadem ecclesia inpraesentiarum juste et canonice possidet, aut in futurum, concessione pontificum, largitione regum vel principum, oblatione fidelium, seu aliis justis modis, praestante Domino, poterit adipisci, firma vobis vestrisque successoribus et illibata permaneant. In quibus haec propriis duximus exprimenda vocabulis: Ecclesiam ipsam cum pertinentiis, scilicet de Houptine, Lechin, Anquene , Attiche, Martinsart, Watiessart, Ploiek, cum omnibus decimationibus suis, etc. . . . Altare de Chemy, cum decimatione integra . . . . . ; altare de Godencourt cum omnibus redditibus, quos ibidem habetis, et terra arabili; altare de Carnin cum consimilibus redditibus. Villam de Tumeries totam cum altari, cum justitia, cum terragio, et caeteris redditibus . . . . , altare de Tourmegnies cum terragio et caeteris redditibus, altare de Los, etc. Altare de Croix cum consimilibus redditibus, altare de Mesnil . . . . , altare de Fressin . . . . , altare de Wahegnies cum omnibus redditibus quos ibidem habetis . . . Visitationes insuper ecclesiarum omnium ad Insulensem decanatum spectantium, quae fiunt ad ecclesiam vestram in honore beati Piati martyris sexta feria Pentecostes, sicut a quadraginta retro annis noscitur observatum, eidem ecclesiae auctoritate apostolica confirmamus. Praeterea ex dono nobilis viri Philippi, Flandrensis comitis, quindecim solidos, quos ecclesiae vestrae donavit, ad emendum panem et vinum, de quibus altaris conficitur sacramentum. Praeterea libertates et immunitates antiquas, et rationabiles consuetudines ecclesiae vestrae collatas, et hactenus observatas ratas habemus, easque perpetuis temporibus illibatas permanere sancimus. Novas insuper et indebitas exactiones ab archiepiscopis, episcopis, archidiaconis seu decanis, aliisque omnibus ecclesiasticis saecularibusve personis in vos et ecclesiam vestram omnino fieri prohibemus. Prohibemus insuper, ut infra terminos parochiae vestrae nullus sine assensu dioecesani episcopi et vestro, capellam seu oratorium de novo aedificare praesumat, salvis privilegiis Romanorum pontificum. Auctoritate quoque apostolica inhibemus, ne quis in vos, aut ecclesiam vestram excommunicationis, suspensionis aut interdicti sententiam sine manifesta et rationabili causa promulget. Cum autem generale interdictum terrae fuerit, liceat vobis, clausis januis, exclusis excommunicatis et interdictis, non pulsatis campanis, suppressa voce, divina officia celebrare. Sepulturam quoque ipsius loci liberam esse concedimus, ut eorum devotioni et extremae voluntati, qui se illic sepeliri deliberarint, nisi forte excommunicati sint vel interdicti, nullus obsistat, salva tamen justitia illarum ecclesiarum, a quibus mortuorum corpora assumuntur, etc. Datum Laterani, per manum Moysi, sanctae Romanae Ecclesiae subdiaconi, vicem agentis cancellarii, VII Kalendas Aprilis, indictione VI, Incarnationis vero Dominicae anno 1188, pontificatus autem domni Clementis papae III, anno primo.